b'\n_START_ARTICLE_\nVokietijos ir Estijos nepuolimo sutartis\n_START_PARAGRAPH_\nVokietijos ir Estijos nepuolimo sutartis buvo abipusis susitarimas tarp Vokietijos ir Estijos, kur\xc4\xaf 1939 m. bir\xc5\xbeelio 7 d. (kartu su Vokietijos ir Latvijos nepuolimo sutartimi), Berlyne pasira\xc5\xa1\xc4\x97 Vokietijos ir Estijos u\xc5\xbesienio reikal\xc5\xb3 ministrai Joachimas fon Ribentropas ir Karlas Selteris. Tai buvo trumpa (dviej\xc5\xb3 punkt\xc5\xb3) sutartis, kuria sutarta nenaudoti j\xc4\x97gos vienai prie\xc5\xa1 kit\xc4\x85 jokiais atvejais. Sutarties galiojimo terminas buvo numatytas de\xc5\xa1im\xc4\x8diai met\xc5\xb3, automati\xc5\xa1kai prat\xc4\x99siant dar de\xc5\xa1im\xc4\x8diai met\xc5\xb3, su vienintele i\xc5\xa1lyga, kad sutartis nustos galiojusi, jei nustos galioti t\xc4\x85 pa\xc4\x8di\xc4\x85 dien\xc4\x85 pasira\xc5\xa1yta Vokietijos ir Latvijos nepuolimo sutartis._NEWLINE_Kit\xc4\x85 dien\xc4\x85 po sutarties pasira\xc5\xa1ymo (1939 m. bir\xc5\xbeelio 8 d.) A. Hitleris pri\xc4\x97m\xc4\x97 Estijos ir Latvijos pasiuntinius ir su jais aptar\xc4\x97 tolimesn\xc4\xaf \xc5\xa1ali\xc5\xb3 bendradarbiavim\xc4\x85, ypa\xc4\x8d ekonomin\xc4\xaf.\n_START_SECTION_\nIstorija\n_START_PARAGRAPH_\nPo to, kai Lietuva 1939 m. kovo 22 d. pri\xc4\x97m\xc4\x97 Vokietijos ultimatum\xc4\x85, Vokietija prad\xc4\x97jo toliau \xc4\xaf \xc5\xa1iaur\xc4\x99 pl\xc4\x97sti savo \xc4\xaftak\xc4\x85. Soviet\xc5\xb3 S\xc4\x85junga pati nor\xc4\x97jo i\xc5\xa1pl\xc4\x97sti savo \xc4\xaftak\xc4\x85 Baltijos \xc5\xa1alyse, ta\xc4\x8diau Estija ir Latvija, \xc4\xaftardamos Josifo Stalino ketinimus, sutiko pasira\xc5\xa1yti sutart\xc4\xaf su Vokietija._NEWLINE_Sutartis ratifikuota 1939 m. liepos 24 d. ir Taut\xc5\xb3 S\xc4\x85jungos pripa\xc5\xbeinta rugpj\xc5\xab\xc4\x8dio 24 d._NEWLINE_Pasira\xc5\xa1yti toki\xc4\x85 sutart\xc4\xaf 1939 m. baland\xc5\xbeio 28 d. Vokietija pasi\xc5\xabl\xc4\x97 Latvijai, Estijai, Danijai, Norvegijai, \xc5\xa0vedijai, ir Suomijai. Pastarosios trys \xc5\xa1alys pasi\xc5\xablym\xc4\x85 atmet\xc4\x97. Pirmasis sutarties variantas buvo parengtas gegu\xc5\xbe\xc4\x99, ta\xc4\x8diau susitikimas buvo du kartus nukeltas, Latvijos pra\xc5\xa1ymu patikslinti kai kuriuos punktus.'